open-index/open-wikipedia-markdown huggingface dataset:
Balsa

**Balsa** refere a arbores de la jenera *Ochroma*, de la plantas florinte en la familia Malvasea. La jenera conteni sola la spesie *Ochroma pyramidale*, conoseda comun como la arbor balsa. Lo es un arbor grande e rapida cresente cual pote crese asta 30 m. La lenio de la balsa es un materia multe lejera con multe usas. La arbor es nativa a Brasil sude e Bolivia norde, e norde a Mexico sude, ma oji pote es trovada en multe otra paises. La nom es derivada de la parola espaniol (e lfn) per balsa, la barco simple construida de un colie de troncos liada con lunlotra.

La lenio es multe mol e lejera, con un pelo ru e abrida. En la arbor vivente, la lenio ave selulas grande cual es plenida con acua. Esta dona a la lenio un trama sponjin e capas (apena) de flota. La siensiste e aventuror Thor Heyerdahl, convinseda ce contata temprana entre la popla de America Sude e Polinesia ia es posible, ia construi la balsa Kon Tiki de troncas de balsa, sur cual el e sua ecipo ia naviga la Mar Pasifica a la arcipelago polinesian Tuamotu en 1947.
Thor Heyerdahl

**Thor Heyerdahl** (pronunsiada en lfn como *Tor Heiardal*; 6 otobre 1914 a 18 april 2002) ia es un aventuror e etnografiste norsce con un fondo en zolojia, botania, e jeografia.

El ia deveni notable per sua mision siensal de la Kon-Tiki en 1947, en cual el ia naviga con sua ecipos per 8000 km tra la Mar Pasifica de America Sude a la Isolas Tuamotu en polinesia. La Kon-Tiki ia es un balsa construida de troncos de balsa liada con lunlotra, en un modo usada par un popla en la Andes. La mision ia es desiniada per demostra ce la popla antica ia pote viaja sur la mar per distantias longa, creante contatas entre cultures separada. Esta ia es liada a la model difusal de developa cultural. Heyerdahl ia fa otra viajas desiniada per demostra la posiblia de contata entre popla antica larga separada, notable la mision Ra 2 de 1970, cuando el ia naviga de la costa ueste de Africa a la Barbados en un barcon de cana de papiro. El ia es onorada como un siensiste de la governa norsce en 1984.

En maio 2011, la Arcivos de Thor Heyerdahl ia es ajuntada a la lista de UNESCO nomida "la memoria de la mundo". A acel tempo, esta lista ia inclui 238 colies de tota mundo. La Arcivos de Heyerdahl ia estende de la anios 1937 a 2002, e inclui sua colie de fotos, jornales, leteras privata, desinias per misiones, articles, jornales dial, libros orijinal, e manoscritos. La Arcivos es manejada par la Museo de Kon-Tiki e la Biblioteca Nasional de Noria en Oslo.
Kon-Tiki

La mision de la **Kon-Tiki** ia es un viaja en 1947 par balsa tra la Mar Pasifica de America Sude a la isolas polinesia, gidada par la esploror e scrivor Thor Heyerdahl. La balsa ia es nomida Kon-Tiki per la dio inca Viracocha, per ci "Kon-Tiki" ia es un nom vea. Kon-Tiki es ance la nom de un libro par Heyerdahl, un filma atestante de sua aventures, e la filma de dura longa de 2012, nominada par AMPAS (la Academia de la Artes e Siensas de Filma) per un filma nonengles.

Heyerdahl ia crede ce popla de America Sude ia pote coloni polinesia en la eda ante-european. Sua gol en crea la mision de Kon-Tiki ia es per mostra, par usa sola la materias e tecnolojias disponable a acel popla a acel eda, e ce on ave no razona tecnical cual ta preveni los de fa lo. An si la mision ia inclui alga tecnolojia moderna, como un radio, orolojias, cartas, sestante, e cotelas de metal, Heyerdahl ia sujeste ce los no ta efeta la intende de demostra ce la balsa mesma pote completa la viaja.

La mision ia es finansiada par prestas privata e donas de aparatos par la Armada de la SUA. Heyerdahl e un ecipo peti ia vade a Peru, do, con la aida de la compleso de la docas furnida par la autorias de Peru, los ia construi la balsa de troncos de balsa e otra materias nativa en un modo antica como rejistrada en desinias par la concistores espaniol. La viaja ia comensa a 28 april 1947. Heyerdahl e sinco camaradas ia veli la balsa per 101 dias tra 6900 km de la Mar Pasifica, ante crase a un resife a Raroia en la Isolas Tuamotus a 7 augusto 1947. La ecipo ia atera susedosa e tota ia reveni secur.

La balsa Kon-Tiki orijinal es aora esibida a la Museo Kon-Tiki a Bygdøy en Oslo, Noria.
Ecidna

**Ecidnas** parteni a la familia *Tacigloside* de mamales ci pone ovos. La cuatro spesies esistente de ecidnas e ornitorincos, es la sola membros survivente de la ordina Monotremato. Ecidnas abita en Australia e Gine Nova. Cuando matur, un fema pote pesa asta 4.5 kg, e un mas asta 5 kg. La longia de vive de un ecidna savaje es estimada como 14 a 16 anios. A sirca 33º C, la ecidnas ave un temperatur de corpo ativa plu basa ca la ornitorincos, ci ave la temperatur plu basa de tota mamales.

Ecidnas ia evolui entre 20 e 50 milion anios a ante, desendente de un monotremato plu simil a un ornitorinco. Esta asendente ia es acual, ma la ramo cual produi la ecidnas ia ajusta a vive sur tera. La ecidnas es nomida per *Ecidna*, un carater mitolojial ci ia es dui fem e dui serpente, car la animal ia es persepida como ave la cualia de mamales e retiles.

Los ave gamas corta e forte con garas grande, e los es cavores potiosa. Sua garas a sua gamas posterior es longida e curvida a retro per aida en escava. Ecidnas ave bocas peti e mandibulas sin dentes. Los come par rompe abrida troncos mol, montones de formicas, etc, e donce usa sua lingua longa e aderente, cual protende de sua beco, per colie la preda. La ecidna de beco corta come xef formicas e termitas, e la spesies de beco longa come tipal vermes e larvas de insetos. Ambos spesies no ave dentes e rompe sua comedas par mole los entre sua lingua e la fondo de sua bocas.

La saison de reprodui comensa en junio tarda e estende tra setembre. La mases crea linias de asta 10 individuas, la plu joven a la fini, cual segue la fema e atenta copula, un ativia nomida la sistem de "tren". Mases ave 4 penises, e usa du a un ves, cambiante cual es usada cada atenta. La femas ave du dutos de reprodui, e ovuli es stimulada par la spinos peti de la penises de la mas.

La fema pone sola un ovo cuorin, con un casca mol, 22 dias pos copula, e pone lo direta en sua pox. Cuando lo emerji, la bebe abri la casca con un "dente de ovo", simil a lo de retiles. Los emerji pos sirca 10 dias de jesta. La bebe nase en un forma larvin e fetin, e el suca lete de la pores de la du pesos de lete (monotrematos no ave tetas), e resta en la pox per 45 a 55 dias, cuando lo comensa developa un spino dorsal. La madre escava un tunel "enfanteria" e pone la joven, reveni cada 5 dias per teti lo asta sirca 7 menses. La enfante resta con sua madre asta un anio ante parti.
Yggdrasil

**Yggdrasil** es un arbor jigante mitolojial cual ave un rol sentral en la cosmolojia norsce antica, do lo lia la nova mundos. Lo es atestada en la Edda poesial, composada en la sentenio 13 de fontes tradisional plu vea, e la Edda prosal, scriveda en la sentenio 13 par Snorri Sturluson. En ambos fontes, Yggdrasil es un fresno grande cual es la sentro de la universo e multe santa. La dios vade a Yggdrasil dial per asembla a sua *[[Ting]]es*, asemblas de governa tradisional. La ramos de Yggdrasil estende distante a la sielo, e lo es suportada par tre radises cual estende distante a otra locas: un a la poso Urðarbrunnr en la sielo, un a la fonte Hvergelmir, e un otra a la poso Mímisbrunnr. Viventes abita en Yggdrasil, incluinte un dragon Níðhöggr, un agila (nonomida), e la cavalos Dáinn, Dvalinn, Duneyrr, e Duraþrór.

Teorias sur la orijin de la nom Yggdrasil varia multe. La plu asetada es ce lo ave la sinifia leteral de "cavalo de Ygg", con cavalo como un metafor per un pendador, e Ygg como un nometa per Odin, cual refere a un nara en cual Odin sacrifia se par pende se de un ramo de Yggdrasil. Tradisional, lo ia es videda como un Fresno, ma lo no es serta. Un otra interpreta es ce "ygg" es derivada de la nom per la arbor taxo (possible relatada a la engles "yew"). Yggdrasil ia ave un rol importante en la nara de la fini de la mundo (e recomensa de un mundo nova) nomida Ragnarök.
Testos clasica xines

La **testos clasica xines** (en xines simplida 中国古典典籍, en xines tradisional 中國古典典籍, en piniin *Zhōngguó gǔdiǎn diǎnjí*) refere a la testos xines cual ia orijina ante la uni imperal par la dinastia Qin en 221 aec, spesial la "Cuatro libros e sinco clasicas de la tradision neoconfuziste, los mesma un corti costumal de la "Des-tre clasicas". Tota esta testos de ante de la dinastia Qin ia es scriveda en xines clasica. La tre canones es conoseda coletiva como *la clasicas*.
Fresno

La **fresno** es un jenera de plantas florinte en la familia *Oleaceae*. Lo conteni 45-65 spesies de arbors de largia media a grande, la plu es caduca, an si alga spesies sutropical es sempreverde. La jenera es sperdeda tra la plu de Europa, Asia, e America Norde.

La lenio de la fresno es dur e comun usada per cosas cual nesesa fortia, como arcos, racetas, e scaleras. La semes es de un tipo de fruta conoseda como samaras, simil a los de la asero. Jeneral, fresnos ave la flores mas e fema a arbores separada. Con plu vea, un fresno pote cambia sua rol sesal de mas (o androjine) a fema. La sorbo, an si simil a la fresno, es en un jenera nonrelatada, en la familia de rosa.
Evolui

**Evolui** es la cambia de la cualias eritable de poplas biolojial tra jeneras susedente. Esta cualias es espresas de la jenes cual es pasada de un jenitor a sua projenias en reprodui. Cualia diferente tende esiste en cualce popla spesifada como un resulta de muta, recombina jenetica, e otra fontes de varia jenetica. Evolui aveni cuando la prosedes de evolui como eleje natural (incluinte eleje sesal) e vaga jenetica sur esta varia, resultante en alga cualias deveninte plu comun o rara en un popla. Lo es esta prosede de evolui cual ia resulta en la biodiversia a cada nivel de organiza biolojial, incluinte la niveles de spesies, organismes individua, e moleculos.

La teoria siensal de evolui par eleje natural ia es proposada autonom par Charles Darwin e Alfred Russel Wallace en la sentenio 19 media, e ia es presentada con detalias en la libro *[[On the Origin of Spesies]]* ("sur la orijina de spesies", 1859. Evolui par eleje natural ia es prima mostrada par la oserva ce plu projenia ia es tipal produida ca pote posible survive. Esta es segueda par tre fatos oservable de organismes vivente: 1. cualias varia entre individuas regardante sua morfolojia, fisiolojia, e condui (varia de fenotipo), 2. cualias diferente resulta en un proportio de survive e reprodui (conveni diferente), e 3. cualias pote es pasada de jenera a jenera (erita diferente). Donce, en jeneras susedente, membros de un popla es plu probable reponeda par la projenia de jenitores con cualias favorable cual ia capasi los per survive e reprodui en sua ambiente spesifada. En la sentenio 20 temprana, otra ideas sur evolui ia es refutada en cuando la sintese moderna ia ajusta la teoria de Darwin per conveni con jenetica clasica, cual ia institui evolui ajustante como causada par eleje natural atante sur la varia jenetica como descriveda par Mendel.

Tota vive sur Tera comparti un asendente comun ultima cual ia vive sirca 3.5 a 3.8 bilion anios a ante. La arcivo de fosiles inclui un progresa de la biojenese de grafito temprana, a fosiles de tapetos de microbios, a fosiles de organisme multiselulal. Motifes esistente de biodiversia ia es formida par formis repeteda de spesies nova (spesi), cambias en spesies (anajenese) e la perde de spesies (estingui) tra la istoria de evolui de vive sur Tera. Cualias morfolojial e biocimica es plu simil entre spesies cual comparti un asendente comun plu resente, e pote es usada per reconstrui arbores filojenetica.

Biolojistes de evolui ia continua studia aspetas variosa de evolui par formi e demostra ipoteses e par construi teorias fundida sur evidentias de la campo o laboreria, e sur datos jenerada par la metodos de biolojia matematical e teorial. Sua descovres ia influe no sola la developa de biolojia ma multe otra campos siensal e industrial, incluinte cultiveria, medica, e informatica.

Vide ance la orijinas de la teoria de evolui e Charles Darwin.
Flavio Aetio

**Flavio Aetio** ia es un jeneral roman de la periodo ultima de la Impero Roman Ueste. El ia es un comandor militar capas e la om la plu influente en la Impero Roman Ueste per du desenios (433-454). El ia maneja la responde a atacas de federas barbar ci ia coloni la Impero Roman Ueste. Notable, el ia asembla un armada composada par romanes e aliadas per para la hunes en la batalia de la Campos Catalaunian, fininte la invade de Atila en 452, an si otra invades par la hunes ia aveni en la anio seguente.
Werwolf

***Werwolf*** (pronunsiada [ˈveːɐ̯vɔlf], deutx per "om-lupo") ia es un scema sosialiste nasional, cual ia comensa es developada en 1944, per crea un forsa de resiste cual ta opera a retro de la linias enemin cuando la Aliadas ia avansa tra Deutxland. 

La membros de esta organiza ia reseta instrui per produi esplodentes fabricada a casa, entra otra capasias.

On ia atenta entera esplodentes, muni e armas tra la pais (xef en la rejion de la frontera deutx-polsce ante 1939) per es usada par la Werwolf en sua resiste a pos la defeta de Deutxland, ma la cuantia de material enterada ia es multe basa, e ance pico membros ia sabe do la materiales ia es. Un parte importante de esta materiales ia es trovada par la rusces e multe pico ia es usada par la Werwolf.
Coca-coloni

**Coca-coloni** refere a globali de cultur esuan puxada tra produidas esuan popular como la bevida Coca-Cola. La terma ia es prima documentida en Frans en 1949, do la Partito Comuniste Franses ia oposa la estende de Coca-Cola. En 1948, la ministro de finansia ia luta contra Coke, fundinte sur la idea ce sua opera va trae no capital per aida la recovre franses e lo va es probable ce la profitas va es enviada a Statos Unida.
Parla de Regensburg

La **Parla de Regensburg** ia es fada par la Pape Benedito 16 la 12 setembre 2006 e la Universia de Regensburg (Deutxland). Lo ia es titulida "Fida, razona e la universia - memorias e refletas". La parla es considera como un de la afirmas papal sur cosas mundal de la parla de 1995 par la Pape Joan Paulo 2 a la Nasiones Unida. Lo ia reseta criticas internasional.

En esta parla, la Pape, parlante en deutx, ia sita un pasaje sur islam fada a fini de la sentenio 14 par la imperor bizantian Manuel 2 Paleologo. Cuando la tradui engles de la parla de la Pape ia es estendeda tra la mundo, la sita ia es prendeda estra contesto e multe politicistes e gidores relijial muslim ia protesta contra cual los ia vide como un insulta a islam.

Protestas masosa ia aveni en paises muslim. La Pape ia dise ce el ia usa un sita cual no ia refleta sua propre punto de vide. Esta afirma ia es incluida como nota a pede en la testo ofisial de la parla cual ia apare en la paje ueb de la Site Vatican:

La comenta controversa ia apare en la testo scriveda en 1391 como un espresa de de la puntos de vide de la Imperor Manuel 2, un de la gidores cristian ultima ante la cade de Constantinopoli en manos osmanan en 1453, sur converti forsada, gera santa e la relata entre fida e razona. Esta pasaje ia dise:

La Pape ia consulta ja un edita critica de esta dialogo en la orijinal elinica e un tradui franses.
Mircea Eliade

**Mircea Eliade** (9 marto 1907 - 22 april 1986) ia es un istoriste romanian de relijio, scrivor de libros de imajina, filosofiste, e profesor en la Universia de Chicago. El ia es un interpretor gidante de esperias relijial, ci ia institui modeles en studias relijial cual persiste asta oji.

Sua obra leteratural parteni a la jeneros fantasin e autobiografial. La plu conoseda es la novelas Maitreyi, Noaptea de Sânziene, Isabel și apele diavolului e Romanul Adolescentului Miop; la noveletas Domnișoara Christina e Tinerețe fără tinerețe e la naras corta Secretul doctorului Honigberger e La Țigănci.

Temprana en sua vive, Eliade ia es jornaliste e esajiste, un disiplo de la filosofiste e jornaliste romanian de destra estrema  Nae Ionescu, e un membro de la sosia leteratural Criterion. En la desenio de 1940, el ia servi como ajente cultural en Rena Unida e Portugal. Veses diversa en la fini de la desenio de 1930, Eliade ia espresa publica su suporta de la Garda de Fero, un organiza faxiste e antiiudiste. Sua envolve political en acel tempo, como ance sua lias en destra estrema, ia es frecuente criticada pos la Gera Mundal Du.

Conoseda per sua eruditia enorme, el ia parla fluente sinco linguas (romanian, franses, deutx, italian e engles) e ia pote leje otra tre (ivri, farsi e sanscrito). El ia es elejeda membro pos mori de la Academia Romanian.
Thilo Sarrazin

**Thilo Sarrazin** (naseda la 12 febrero 1945) es un politiciste deutx (SPD), scrivor, e membro pasada de la Comite Dirijor de la *Deutsche Bundesbank* (asta 30 setembre 2010). El ia es senator de finansia per la Stato de Berlin de janero 2002 a april 2009, cuando el ia es asiniada per sua posto en la Bundesbank. El ia deveni conoseda par sua libro sur migrores muslim en Deutxland, nomida *Deutschland schafft sich ab*, cual ia es publicida en 2010. El ia denunsia la fali de la politica de migra de Deutxland pos la Gera Mundal Du, estendente un controversia nasional sur la custa e benefica de multiculturalisme.
Globali

**Globali** es la prosede de interata e integra entre persones, companias e governas mundal. Como un fenomeno complicada, globali es considerada par algas un forma de estende de capitalisme cual implica la integra de economias local e nasional en un economia de mercato nonregulada. Globali ia crese par causa de avansas en transporta e tecnolojias de comunica. Con interatas global cresente veni la crese de comersia internasional e la cambia de ideas e cultures. Globali es xef un prosede economial de interata e integra cual es liada a aspetas sosial e cultural. An tal, lutas e diplomatia es un parte importante de istoria de globali e de globali moderna.
Scanse

Un **scanse** es un fortres peti, como un muron de tera, comun poneda como un monton como un loca defendeda per artileria. La nom es de la parola nederlandes *schans*, la deutx *Schanze*, e la engles *sconce*, de la franses *esconce* e ultima de latina *absconsus* - un loca ascondeda o protejeda. Los ia es usada xef en Europa norde de la eda medieval asta la sentenio 19. Estas ia es comun en la Gera Interna Engles, e la restas de un tal strutur pote es videda a la *[[Fort Royal Hill]]* ("Colina de Fortres Real") en Worcester, England. En la Gera per Autonomia Nederlandes en la Gera de Otodes Anios, la scanses ia es comun usada per defende locas stratejial, ma ia es ance usada en asejas e ensircas. Alga plu scanse cuasi intata resta en Nederland. La *[[Zaanse Schans]]* ("Scanse de la Zaan"), un de locas popular per turistes en Nederland, ia deriva sua nom de sua funsiona orijinal como un scanse. Scanses ia ave un rol major en la Revolui Serbsce, contra la superioria en cuantia de la armada turces.
Scola de Ofende

La **Scola de Ofende** (en engles *School of Resentment*) es un terma creada par Harold Bloom per descrive scolas relatada de critica leteratural cual ia gania importa en academias de la desenio de 1970 e cual es preocupada par ativisme política e sosial a custa de valuas estetical.

## Vide ance
* Canon ueste
Translatio studii

***Translatio studii*** ("transfere de sabe") es un conseta istoriografial, orijinada en la eda medieval, en cual istoria es videda como un seria linial de transferes de conose de un loca jeografial e tempo a otra. Esta conseta ia orijina, junta con acel de *translatio imperii* descrivente un move de domina imperal, en la capitol du de la libro de Daniel en la Biblia (linias 39-40).

Un esemplo es la teatro roman. Tota comedia roman ia es fundida sur la Comedia Nova elinica ma rescriveda en latina con ajustas a preferes local e a la stadio longa roman. Lo manteni la cualis de situas convensional de vive familial e la mascas de carateres cual ia es tradisional en la model elinica.
Rincón de Ademuz

La **Rincón de Ademuz** (valensian *Racó d'Ademús* o simple *El Racó*) es un comarca cual constitui un enclave de la Comunia Valensia, separada de acel par la munisipa de Santa Cruz de Moya a sude (provinse Cuenca) e par la munisipa de Arcos de las Salinas (provinse Teruel).
Lays of Ancient Rome

***Lays of Ancient Rome*** es un colie de poesias naral par Thomas Babington Macaulay. Cuatro de estas nara eposodios eroin de la istoria roman temprana con temas multe trajica, donante a la colie sua nom. Macaulay ance inclui du poemas inspirada par istoria resente: *Ivry* (1824) e *The Armada* (1832).


Alora la corajosa Horatio ia parla,
capitan de la porton:
“A cada om sur esta tera
la moria veni pronto o tarda.
E como un om pote mori plu bon
Ca frontinte un peril asustante,
Per la senes de sua padres,
E la templos de sua dios?”
Scotland scandinavian

**Scotland scandinavian** refere a la periodo entre la sentenios 8 e 15 en cual colonistes vicing e nordica, xef norsce ma ance otra scandinavianes, e sua desendentes ia coloni partes de cual oji es la periferia de Scotland moderna. La influe vicing en la area ia comensa en la sentenio 8 tarda, e enemia entre la Contes scandinavian de Orkney e la talasocratia de la Rena de la Isolas, la gidores de Er, Dál Riata e Alba, e interveni de la corona de Noria ia es temas reveninte.
Ativia nordica en la Isolas Brites

La **ativia nordica en la Isolas Brites** ia aveni en la eda medieval temprana cuando omes nordica de Scandinavia ia viaja a Britan Grande e Er per coloni, comersia o invade. Aceles ci ia veni a la Isolas Brites ia es nomida vicinges, ma eruditas debate esce la terma vicing representa tota la colonistes nordica o sola aceles ci ia invade.

A la comensa de la eda medieval temprana, renas nordica en Scandinavia ia developa lias comersial cual ia arivas asta Europa sude e la Mediteraneo, donante los asede a importas stranjer como arjento, oro, bronze e spises. Esta lias comersial ia estende a ueste asta Er e Britan Grande.

En la desenio ultima de la sentenio 8, invadores nordica ia saca moncerias cristian situada en lo ce oji es Rena Unida, comensante en 793 con un invade de la monceria costal de Lindisfarne a la costa norde-este de England. La anio seguente los ia saca la abaderia prosima de Monkwearmouth-Jarrow, e en 795 los ia ataca denova, invadente la abaderia de Iona en la costa ueste de Scotland.
Louis Lavelle

**Louis Lavelle** (1883–1951) ia es un filosofiste franses. El ia junta la esistentialisme, la metafisica e la axiologia per crea un vide unica.

## Referes
/>

## Lias esterna
* Louis Lavelle.
Impero Palmiran

La *Impero Palmiran* ia es un stato rebelante sentrida a Palmira cual ia separa de la Impero Roman en la Crise de la Sentenio Tre. Lo ia inclui la provinses roman de Suria, Filastin, Arabia Petrea, Egipte, e otra partes de Asia sude-ueste.

Imperor Valerian ia es caturada par la Imperor Shapur de la Impero Sasanan, cual ia resta la provinses este de la Impero Roman abrida a atacas par la persianes. Odenato, un xef de la Palmiranes, ia gania un batalia con Shapur prosima a la rio Eufrates en 260 ec, e alora ia reclama tota de la teritorios roman cual los ia ocupa.

Per 263, seguente un ataca susedosa de la capital persian Ctesifon, Odenato ia prende la titulo "Re de Res", tradisional usada par la imperores persian. El ia ave controla de la Levante, Mesopotamia roman, e la rejion este de Anatolia.

Odenato ia es asasinada en 267 en Anatolia. El ia es segueda par sua fio Vabalato, su la rejentia de sua vidua Zenobia, ci ia usa la base de potia instituida par Odenato per crea la Impero Palmiran en 270.

Zenobia ia es capas de concista rapida la plu de la teritorios de la imperio este, e ia atenta manteni relatas con la Impero Roman. En 271, el declara se un Imperoresa e ia batalia per un tempo corta con la Imperor Aurelian, ci ia concista Palmira e catura la imperoresa. Un anio plu tarda, la Palmiranes ia rebela, cual ia causa ce Aurelian ia destrui Palmira.

Oji, la Impero Palmiran es videda como un icon en nasionalisme suri.
Kabul

**Kabul** (farsi e paxto: کابل‎) es la capital e site la plu grande de Afganistan, locada en la rejion este de la pais. Lo es ance un munisipa cual formi un parte de la provinisa plu grande de Kabul. Seguente estimas de 2019, la cuantia de popla en Kabul es 4.114 milion, cual inclui tota la grupos etnical major de Afganistan. Urbani rapida ia resulta en Kabul deveni la site grande 75 de la mundo.

Kabul es locada alta en un vale streta entre la montes de la Hindu Kush, con un altia de 1790  metres, un de la capitales la plu alta en la mundo. La site es estimada como ave plu ca 3500 anios de esiste, notada de, a min, la eda de la Impero Acemenan. Lo es a un loca stratejial longo la vias de comersia de Asia sude e sentral, e un loca clavin de la Via de Seda. Lo ia es un parte de la Impero Acemenan, segueda par la Imperos Seleucan, Cuxan, Sasanan, Maurian, Timuran, Mugul, e otras, asta 1747, cuando lo ia deveni un parte de la [Impero Afgani] (acc Impero Durrani). Kabul ia deveni la capital de Afganistan en 1776.

En la sentenio 19 temprana, la brites ia ocupa la site, ma pos institui relatas stranjer, los ia es forsada per estrae tota fortes de Afganistan. Un gera interna en la desenio de 1990 entre grupos variosa de rebelores ia destrui multe de la site, cual resulta en multe mores e feridas.

Kabul es conoseda per sua jardines, bazares, e palasios. En la pasada resente, lo ia es un atraente per hipis joven de la ueste. De la estrae de la [Taliban de autoria en 2001 tarde, la site ia comensa reconstrui se con aida de la comunia internasional. An con multe atacas teroriste par grupos antistato, la site es developante e ia es la site sinco de sites cresete la plu rapida en la mundo de 2012.
Linguas fundida sur lingua franca nova

**Lingua franca nova** ave alga linguas cual ia es creada fundinte sur el.

## Elefanto

Elefanto es un lingua cual uni lingua franca nova e esperanto con la ojeto de "atenta solve alga problemes de rijidia sintatical, de esita sur la vocales final, de omonimia entre radises sufisada, e de un sistem de conjuga reduosa, fasilinte tal un espresa plu firma, fluinte e clar". Lo ia es creada par
Patric Chevin.

## Lingwa franka vulgar
Lingwa franka vulgar es en fato la mesma lingwa komo lingua franca nova ma cambiante la modo de scrive. Lo ia es creada par Harri Savolainen.

## Lingwa franca moderna
Lingwa franca moderna es en fato la mesma lingwa como lingua franca nova con diferes masima poca en la spele e la pronunsia.

## Snolin

*Snolin* o *Slovenska nova lingvafranka* es un projeta lingual con gramatica fundida sur lingua franca nova, ma con la vocabulo e elementos sintatical emprestada de la linguas slavica.https://wiki.lingvoforum.net/wiki/index.php/%D0%A3%D1%87%D0%B0%D1%81%D1%82%D0%BD%D0%B8%D0%BA:Hellerick/Slovenska_nova_lingvafranka

## Elefa

Elefa es un dialeto de lingua franca nova, cual ia es creada per esperimenta con la lingua. Alga de sua ajustas es:
* la usa de pronomes personal diferente per sesos diferente.
* la usa de *eve* per asentua ce la ata fini ja. Pd: en elefen on dise *Me ia parla ja* ma en elefa lo ta es *Me u eve parla*.

## Lias esterna
* Blog con alga linguas derivada de lingua franca nova
* Elefa
Iuderia

En la diaspora iudi, un **iuderia** es la area de la site abitada par iudis.

Iuderias es relatada con getos. La difere xef es ce la getos ia es obligante en cuando la iuderias no.

## Etimolojia
En elefen, la parola *iuderia* veni de la linguas sur cual es fundida (espaniol *judería*, portuges *judiaria* o *judaria*, franses *juiverie*). 

## Istoria
La iuderias ia apare en la eda medieval como resulta de un conseti de sosia segregada en partes etnical e relijial. La separa spasial ia esiste par causas variosa:
* La autorias cristian ia vole separa la iudis de la cristianes afin la cristianes no deveni "contaminada" par la credes iudi.
* La iudis ia vide la iuderias como un area con alga proteje contra influes esterna o viole par folas.

En 1096 la iudis de Praha ia es obligada a consentra en un parte de la site ensircada par murones. Esta ia es la resulta de la mata de iudis par la crusadores ci ia vade a la crusada un. La pesta de 1348 ia aumenta la atacas antiiudiste par tota Europa e con los la mesuras de segrega.

En la eda media en Espania, en ambos de la area muslim e la area cristian, la iudis ia ave sua areas segregada, con sua leges e impostas propre (*aljama*). A pos la revoltas antiiudiste de 1391, la convertis masosa ia orijina la comunia de cristianes nova, ci no ia sesa es discriminada. Per limita la contata entre convertidas e iudis, la mesuras de isoli de la iudi ia aumenta e la *Cortes de Toledo* ia comanda la segrega de iudis en iuderias; cual ia es mantenida asta la espulsa de la iudis en 1492.

La Pape Paulo 6 ia crea la prima iuderia legal en Roma en 1555. Otra iuderias simil ia es creada en Europa en la tre sentenios a pos. Los ia es usual ensircada par murones e sua portas ia clui a la note. Esta sistem ia es abolida con la Revolui franses e la libralisme de la sentenio 19. En 1870, la iuderia de Roma (la ultima legal en Europa) ia es cluida par Vittorio Emmanuele 2, re de Italia. En la Gera Mundal Du, la comunias iudi ia es segregada en getos.

## Vide ance
* Geto
Impero Galian

La **Impero Galian** (latina: Imperium Galliarum) ia es un parte rebelante de la Impero Roman durante la [Crise de la Sentenio Tre, cual ia funsiona como un stato separada de 260 a 274 ec. 

La Crise de sentenio tre ia continua cuando la imperor [Valerian ia es vinseda e caturada par la Impero Sasanan de Persia en la Batalia de Edessa, con un parte grande de la armada a campania en la este. Galieno, la fio de Valerian, ia resta con un controla debil. Prosima pos lo, la Impero Palmiran, cual ia inclui ultima Egipte, Suria, Judea, e Arabia Petrea, ia separa ance.

La governores en Pannonia ia rebela ance, ma sin susede. La imperor departe per la rio Danubio per atende la disturba.  Esta situa ia resulta con Postumo, governor de Germania Superior e Inferior, cargada con proteje la borda a la rio Reno contra un invade par la francos en la estate de 260 ec. 

El ia defeta la francos a Empel tan susedosa ce no plu atacas par germanicas ia aveni per 10 anios. Esta ia resulta en Postumo deveni un de la omes la plu potiosa en la impero en la ueste. La Impero Galian ia es instituida par Postumo en 260 e ia inclui la teritorios de Germania, Galia, Britania, e (per un tempo corta) Hispania.

Pos la asasina de Postumo en 268, la Impero Galian ia perde la parte la plu grande de sua teritorio, ma continua su un cuantia de imperores e usurpores. Lo ia es reprende par la Imperor Roman Aurelian pos la Batalia de Chalons en 274.
Stockholm

**Stockholm** es la site capital e con la plu abitores de Sveria e la nasiones nordica. En la anio 2015 1 515 017 persones ia abita en la comunia legal. Lo ave un area de 382 cilometres cuadrida. En la este de la area la arcipelago de Stockholm es situada con 30 000 isolas. Birger jarl ia fundi la site en la anio 1252.
Alfabeta tocarian

La **alfabeta tocarian** (ance conoseda como la alfabeta brami de turcestan norde) es un varia de la alfabeta brami usada per scrive la linguas tocarian, xef de la sentenio 8 (con algas plu temprana) cual ia es scriveda sur folias de palma, tabletas de lenio, e paper xines, conservada par la clima sever seca de la Basin de Tarim. Esemplos de la lingua ia es descovreda a locas en Kucha e Karasahr, incluinte multe enscrives mural.

La alfabeta es derivada de la abugida e es ance conoseda como brami apoiada. Un parte grande de la scrives ia es traduis de obras budiste conoseda en sanscrito, e algas ia es an bilingual, fasilinte la desifri de la linguas. Esta testos relijiosa budiste e maniste, on ave ance corespondes e contas, documentos comersial, lisensas per caravanes, e testos medical e majial, e un poesia de ama.

La scrive ia estingui, probable pos 840, cuando la uigures ia es forsada de Mongol par la cirgiz, e ia retira a la Basin Tarim. Esta ipotese es suportada par la descovre de traduis de testos tocarian a uigur. Su la rena par la uigures, la poplas ia misca es produi la plu de la popla moderna de la area conoseda aora como Xinjiang.

Como en la scrive brami orijinal, cada consonante ave un vocal inerente, cual pote es cambiada par la ajunta de un marca per un otra vocal, o sutraeda par un marca spasial cual nega la vocal inerente, la *virama*. Simil a brami, tocarian pila consonantes juntada sur lunlotra,
Alfabeta ugaritica

La **alfabeta ugaritica** es un abjad cual usa cuneforma, usada entre sentenio 15 e 13 aec per la lingua ugaritica, un lingua estinguida de la familia semita norde-este, e descovreda en Ugarit (o Ras Shamra moderna), Suria, en 1928. Lo ave 30 leteras. Otra linguas en la area ia es a veses scriveda con esta alfabeta. Ugarit ia es a la sentro de la mundo alfabetiste, entre Egipte, Anatolia, Cipros, Criti, e Mesopotamia.

La alfabeta ia es scriveda de sinistra e destra, formida par presa cuneos peti en arjila, como cuneforma, ma la leteras no es relatada a la cuneforma acadian. En la plu de silabas, sola la consonantes ia es scriveda, incluinte la /w/ e /j/ de la diftongos. Ma lo inclui un indica de vocales par usa alef /ʔ/ per la silaba /ʔa/ e alora restrinje la simbol per acel silaba. Plu, la usores ia ajunta, a la fini de la alfabeta, simboles per /ʔi/ e /ʔu/. La letera final ("s2") es ance un ajunta, cual pare representa un sona simil a /s/, ma sola usada en alga parolas, tipal parolas adotada de otra linguas. Posible lo representa un sona como /ts/, o la silaba /su/. La sola puntua es un marca usada per divide parolas de lunlotra.

Spesialistes no pote trova prototipos grafica per la leteras, ma alga ia sujesta ce los es relatada a la alfabetas temprana de la linguas semita. Un idea es ce la du formas fundal en cuneforma - la cuneo linial (𐎂) e la cuneo angulo (𐎓) - representa linias e sirculos en acel alfabetas. Per esemplo,  𐎅 /h/ sembla la letera elinica conaseda E /e/, 𐎓 /ʕ/ deveni elinica O /o/, e 𐎆 /w/, 𐎔 /p/, 𐎖 /q/, e 𐎘 /θ/ sembla la leteras elinica Y /u/, Π /p/, Ϙ /q/, e /θ/ poneda sur sua lados. Lo es ance posible ce la alfabeta ia es creada tota autonom.

Listas de la leteras ugaritica ia es trovada en du ordinas, un simil a los de arabi, ivri, e fenisia (semita norde), la otra simil a arabi sude e la ge'ez en itiopia (semita sude). A su es la du ordinas, con sua pronunsia e la leteras ivri:

**Semita norde**

**Semita sude**
Codigo de Morse

La **codigo de Morse** es nomida per Samuel F. B. Morse (1791-1872), un depintor e fundor de la Academia Nasional de Desinia, ci, con Alfred Vail (1807-1859), un maciniste e inventor, e Joseph Henry (1797-1878), un fisiciste, developada telegrafia eletromagnetal e la codigo cual asinia un grupo de "puntos" e "ifenes" (pulsas corta e longa) a cada letera de la alfabeta per engles. La telegraf prima operante ia es produida en 1836. Esta permete ce  la transmete de informa tra cualce distantia es posible. La mesaje prima en la codigo de Morse - "Cual cosa Dio ia fabrica?" - ia es enviada de Washington, D.C. a Baltimore en 1844.

Oji, telegrafistes capas pote reseta testos sin la nesesa per scrive cuando los reseta, e cuando transmete, pote conversa fasil a 20 a 30 parolas per minuto. La codigo de Morse va es sempre un modo bon per furni comunica fidable en situas difisil en comunica.

La codigo de Morse pote es transmeteda usante sona o lus, cuando aveni a veses entre barcones a mar. Lo es usada en crises per transmete siniales de angusa cuando no otra modo de comunica es posible. La sinial internasional de angusa es ...- - -... (pd, SOS).

De desembre 2003, la codigo de Morse ia inclui la simbol @, un combina de A e C (.-.-.) e es la cambia prima a la sistem de ante la Gera Mundal 2.

La codigo pote es usada per transmete mesajes en multe linguas estra engles. Per linguas cual no usa la alfabeta latina, otra varias es usada. On ave varias per alfabetas elenica, cirilica, arabi, e ivri, e per nion, un varia nomida la codigo Wabun, cual lia la silabas de la catacana e hiragana a codigos spesifada. La codigo per la hangul per corean usa la "SKATS" (sistem de transletera per la alfabeta corean normal), developada orijinal per permete la tape de corean sur tapadores ueste.

La article un de la Declara Universal de Diretos Umana (engles en codigo de Morse):

.- .-.. .-.. / .... ..- -- .- -. / -... . .. -. --. ... / .- .-. . / -... --- .-. -. / ..-. .-. . . / .- -. -.. / . --.- ..- .- .-.. / .. -. / -.. .. --. -. .. - -.-- / .- -. -.. / .-. .. --. .... - ... .-.-.- / - .... . -.-- / .- .-. . / . -. -.. --- .-- . -.. / .-- .. - .... / .-. . .- ... --- -. / .- -. -.. / -.-. --- -. ... -.-. .. . -. -.-. . / .- -. -.. / ... .... --- ..- .-.. -.. / .- -.-. - / - --- .-- .- .-. -.. ... / --- -. . / .- -. --- - .... . .-. / .. -. / .- / ... .--. .. .-. .. - / --- ..-. / -... .-. --- - .... . .-. .... --- --- -.. .-.-.-
Telegrafia

**Telegrafia** (elinica *tele* distante, *graphein* scrive) es la transmete a distantias grande de mesajes scriveda, sin la transporta fisical de la mesajes.

La sistemes de telegrafia prima ia es par siniales otical, como la siniales de focos, banderas, o semafores. A la sentenio 19 la telegraf eletrical ia es inventada, prima par envia siniales eletrical tra un cable e, plu tarda, par usa radio. La telegraf eletrical es la sinifia la plu comun de la parola "telegraf".

Telegrafia eletrical como comprendeda tradisional usa la codigo de Morse, un colie de "puntos" e "ifenes" (siniales corta e longa) cual representa la leteras de la alfabeta.

En la sinifia la plu jeneral, telegrafia ta inclui formas  moderna de transmete de informa, como la fax, radio, televisa, e la interede.
Turcestan

**Turcestan** (farsi per "pais de la turcicas") refere a un rejion major en Asia sentral entre Sibir a la norde, Iran, Afganistan, e Tibet a la sude, la Mar Caspio a la ueste, e la Deserto Gobi a la este. Lo inclui Cazacstan, Cirgistan, Tadjicistan, Turcmenistan, Uzbecistan, e Xinjiang de la eda moderna. A veses, on inclui ance partes de Afganistan norde.

Lo es conoseda como *Turan* par la persianes, e la parte ueste ia es conoseda istorial como *Sogdiana*, *Ma wara'u'n-nahr* par la arabis, e *Transoxiana* par viajores de la ueste. Turcestan nomi un rejion en Asia sentral cual es poplida xef par popla turcica; ma la rejion conteni ance popla nonturcica, como la tajicis e la rusces.

La istoria de Turcestan es datida a min a la milenio tre aec. Multe cosas ia es fabricada en acel periodo, con multe comersia. La rejion ia es la area sentral per difusa cultural car la Via de Seda ia traversa lo. Turcestan ia oteni la identia turcica comensante a la sentenio ses ec con la migra de popla turces de la area de Lago Baical e de Mongol norde e ueste.
Deserto Gobi

La **Deserto Gobi** es un deserto grande e areas de bosca de arboretas en Asia. Lo covre partes de Xina norde e norde-ueste e de Mongol sude. La basines de deserto de la Gobi es bordida par la Montes Altai e la savanas e stepes de Mongol a la norde, par la Deseto Taclamacan en la Basin de Tarim a la ueste, par la Coredor de Hexi e la Plano alta de Tibet a la sude-ueste, e par la plano de Xina norde a la sude-ueste. La Gobi es un deserto de ombra pluval, formida par la Plano alto de Tibet blocinte presipita de la Mar Indian de ateni la area. La Gobi es notable en istoria como la loca de alga sites importante longo la Via de Seda.
Estende de cultur roman

**Romani cultural** es la prosede de asorbe cultural cual ia aveni en Europa ueste e sude en anticia, par cual multe areas su la potia de Roma ia adota sua instituidas, tradisiones, organiza sosial e lingua. La prosede ia aveni entre la sentenio 2 aec e la 3 ec e ia aveni en momentos diferente en areas diferente.
Popla

Un **popla** es un grupo de persones con alga grado de coere de cualias, e un grado de separa de otra grupos. 

Un esemplo simple es un ***nasion***, cual ave la cualias coerente de un governa, un teritorio con bordas, un militaria per manteni esta bordas e pas interna, e probable un senti de inclui.

Un otra esemplo es la idea antropolojial de la ***tribu***, definida como un divide sosial en sosias tradisional, composada de familias o comunias con lias sosial, economial, relijial o familial, con cultur e dialeto comun, e tipal con un xef  o xefes reconoseda

Un ***cultur*** es un terma jeneral cual inclui la condui e normas de un sosia uman, e la sabia, credes, artes, leges, capasias, e abitas de la individuas de la grupo; la modo en cual un person en un grupo gida sua vive.

Un otra esemplo es un ***etnico***. Un etnico es un grupo de persones ci identifia con lunlotra, fundida sur similes cultural. Esta senti de comunia pote es fundida sur un colie de cosas:

****Tradisiones*** comun, como un istoria, un nara de orijin, cosina tradisional, vestes, selebras, arte, musica, dansa, e leteratur.
*Un ***lingua*** o dialeto, o colie de linguas relatada, e un modo de scrive comun.
*Un ***relijio*** o seto, inclui esentes spirital, rituas spesial, dias de festa, libros santa, e mitolojia, o a min un filosofia pratical.
*Un comunalia de ***aspeta*** fisical, spesial los cual es fundida en jenetica, comun videda como un caso de raza (an si la conseta es dutable).
*Un ***pais***, teritorio, rejion, cual dona un senti de coere e autorespeta, como un nasion o rena.

No tota de estas es nesesada per defini un etnico, ma lo tipal conteni alga de los. Un popla es comun ance un etnico, e, en alga filosofias politica de oji, popla, etnico, e nasion es confondeda.
Linguas barbacoan

**Barbacoan** (acc Barbakóan, Barbacoano, Barbacoana) es un familia de linguas parlada en Colombia e Ecuador, parlada par sirca 24,800 persones. Lo es composada de ses linguas:

Norde:
*Coconucan (acc Guambiano–Totoró)
**Guambiano (**1** en la mapa; acc Mogües, Moguez, Mogés, Wam, Misak, Guambiano-Moguez, Wambiano-Mogés, Moguex)
***Coconuco(acc Kokonuko, Cauca, Wanaka; dialeto esstinguida de Guambiano) (†)
**Totoró (**2** en la mapa; acc Polindara)
**Barbacoa (**3** en la mapa; la lingua no es atestada, ma suposada)
*Awan (acc Awa, Pasto)
**Awa Pit (**4** en la mapa; acc Cuaiquer, Coaiquer, Kwaiker, Awá, Awa, Telembi, Sindagua, Awa-Cuaiquer, Koaiker, Telembí; la dialeto Sinduagua es **5** en la mapa)
**Pasto–Muellama (**6** en la mapa)
***Pasto (acc Past Awá) (†)
****Muellama (accs Muellamués, Muelyama; la dialeto final de pasto?) (†)

Sude (Cayapa–Tsafiki) (?):
*Cha’palaachi (**7** en la mapa; acc Cayapa, Chachi, Kayapa, Nigua, Cha’pallachi)
*Tsafiki (**8** en la mapa; acc Colorado, Tsafiqui, Tsáfiki, Colorado, Tsáchela, Tsachila, Campaz, Colima)
*Caranqui (**9** en la mapa; acc Cara, Kara, Karanki, Imbaya) (†)

Lo es posible ce la linguas barbacoan es relatada a la lingua páez, e es comun liada con la linguas paezan. Ma esta relata es posible fundida sur un malinterprete de un documento vea. Otra grupis plu grande ma ance plu divinante en cual barbacoan pote parteni inclui la macro-paesan, la macro-txibtxan, e la txibtxan-paezan grupos.

La barbacoas ia es un popla ci abita en la rejion de colombia aora nomida per los, con la vila Barbacoas, fundida en 1600 par Francisco de Praga y Zuniga. Lo es famosa per la greve de "gamas crusada" de 2011, en cual la femes de la vila refusa copula asta un rua a la vila es paveda.
Brie

**Brie** (pronunsiada "bri") es un ceso mol fabricada de lete de bove, nomida per Brie, la rejion de Frans de cual lo ia orijina (aprosima la departe moderna de Seine-et-Marne). Lo ave un color pal con alga tinte gris su un crosta de mofo blanca. La crosta es tipal comeda, e sua sabor dependente xef de la ingredientes usada e la ambiente de sua fabrica. Lo es simil a camembert, cual es nativa a un rejion diferente de Frans.
Vici de elefen

La **vici de elefen** orijinal ia es un vici creada per elefen par Stefan Fisahn en 18 otobre 2008. Lo ia conteni articles simil a los en la vicipedias internasional, e ance multe traduis de naras, poesias, etc, par parlores e studiantes de elefen.

Simon Davies ia crea un vici nova en julio 2019 a la loca nova, *elefen.com.*

Lo conteni la gramaticas e disionario de la lingua, e la foro con conversas lingual de la Asosia per Lingua Franca Nova. Lo difere de la Vicipedia, cual, como otra vicipedias, conteni xef articles sur sujetos variosa. Lo conteni ance obras de leteratur, incluinte traduis de cantas, poesias orijinal e traduida, naras, e otra testos diversa,
Thomas Hobbes

Thomas Hobbes ia nase a 5 april 1588. Sua padre, un eglesor anglican, ia abandona la familia cuando Thomas ia es ancora joven. Fortunosa, sua frate plu vea ia susede per se mesma, e ia envia Thomas a Oxford. El ia servi per un periodo como la secretor per Francis Bacon. Viajante tra Europa, el ia visita Galileo. El ia spende des-un anios en Paris, e ia es la ensenior privata per la prinse de Cimri escluida (ci ta deveni Charles 2).

En 1651, el ia scrive *[[La leviatan]]*, un libro suposada consernante politica, ma covrente multe otra cosas ance. La libro es nomida per un monstro de mar en la libro de Job en la Biblia. Lo ia es intendeda como un simbol de la potia de Dio, ma Hobbes ia usa lo per simboli la stato.

Hobbes ia vide se como un siensiste, ma el ia es vera plu un razonaliste: Veria pote es atenida sola si nos serti per defini bon nosa termas e razona con lojica! Ma sua concluis ia es empiricaliste: No cosa es en la mente cual no es prima en la sensas. Esta ia condui el alora a un materialisme pur: Tota cualias es vera materia movente. Cosas "de la mente", como memorias e imajina, es no plu ca imajes de la sensas dejenerante, e tota en la forma de materia movente en la serebro.

La vole es, per Hobbes, sola la desira final ce tu senti ante tu ata - donce, vole libre es asurda. Tota motiva es egoiste e ultima liada a survive. La emosia fundal negativa es teme, la emosia funda positiva es la desira per potia. Bon e mal es pur cosas sujetal. En esta modo, Hobbes ia vade ultra Descartes: No sola animales es macinas, nos es ance. La psicolojiste moderna B. F. Skinner ia es un amiror de Hobbes.

Car bonia e malia es sujetal e nos es egoiste motivada, nos va fa cualce cosa nos nesesa per sasia nosa nesesas. Sosia debe alora controla la individua si nos vole ave cualce pas! Donce, sosia developa sistemes de recompensas e punis, aproba sosial e condena sosial. Leviatan - la governa - es acel mal nesesada.

Premostra Rousseau, Hobbes ia sujesta ce nos sede a sosia afin nos pote evita un vive pur primitiva, cual el ia descrive como "repulsante, savaje, e corta". Ma, contrastante con Rousseau, el ia crede ce sosia es un acorda entre renor e renada, no entre egales. Ultima, la re debe ave potia asoluta per la survive de sivilia. Democratia, el ia dise, es sola rena par retoricistes e demagogos ci manipula fasil la manada.

Relijio, ance, es un metodo per manteni la pas. Lo es no plu ca un teme de potias nonvidable ce la manada ia aseta como real. Superstisio es la mesma cosa, sola no tan asetada como real. On debe nota ce Hobbes no ia es un ateiste: El ia es un deiste, cual sinifia ce el ia ave un crede en un creor, un movor prima intelijente ci ia inisia tota de esta mundo, ma ci no nesesa interveni pos ce sua leges mecanical de natur ave sua efeto.

Cuando el ia reveni a England, el trova se frontida par multe criticores. Fortunosa per Hobbes, sua studiante pasada, aora re Charles 2, ia permete el en sua casas e ia furni un pension bon. El ia mori 4 desembre 1679, con 91 anios de eda.